
	Παρουσίαση

του τεύχους 1871 του Περιοδικού

ΝΕΑ ΕΣΤΙΑ

Αφιέρωμα στην Κύπρο.  Ιστορία • Λογοτεχνία • Τέχνη

στο Σπίτι της Κύπρου

Παρουσία πολλών ανθρώπων των Γραμμάτων και μεγάλου ακροατηρίου, πραγματοποιήθηκε στο Σπίτι της Κύπρου, την Τρίτη 21η Μαρτίου 2017, Παγκόσμια Ημέρα Ποίησης, η παρουσίαση του τεύχους 1871 του Περιοδικού ΝΕΑ ΕΣΤΙΑ, με θεματικό τίτλο Αφιέρωμα στην Κύπρο. Ιστορία • Λογοτεχνία • Τέχνη.

Για το τεύχος μίλησαν η φιλόλογος κ. Ελένη Αντωνιάδου, ο Καθηγητής Νεοελληνικής Φιλολογίας του Εθνικού και Καποδιστριακού Πανεπιστημίου Αθηνών κ. Ευριπίδης Γαραντούδης και ο Αρχαιολόγος του Κέντρου Ερεύνης της Αρχαιότητος της Ακαδημίας Αθηνών,  συγγραφέας κ. Χρήστος Μπουλώτης. Την εκδήλωση προλόγισε ο Ομότιμος Καθηγητής Λογοτεχνίας του Ιονίου Πανεπιστημίου κ.  Θεοδόσης Πυλαρινός, ο οποίος είχε την επιμέλεια της έκδοσης, και ακολούθησε αντιφώνηση από τον Διευθυντή του Περιοδικού Νέα Εστία, Καθηγητή Ιστορίας του Ιονίου Πανεπιστημίου κ. Νίκο Καραπιδάκη.

Τους εισηγητές καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία χαιρετίζοντας την εκδήλωση παρατήρησε ότι στην «περί Κύπρου» βιβλιογραφία, τα ειδικά αφιερώματα των ελλαδικών περιοδικών για το νησί κατέχουν σημαντική θέση και έχουν ιδιαίτερη σημασία, πολλώ δε μάλλον όταν πρόκειται για αφιέρωμα της Νέας Εστίας, το δεύτερο μάλιστα, ύστερα από το ιστορικό τεύχος των Χριστουγέννων του 1954, του παλαιότερου λογοτεχνικού περιοδικού της Ελλάδας, που μετρά φέτος 90 χρόνια αδιάλειπτης κυκλοφορίας, συνεχίζοντας, διαρκώς ανανεούμενο, τη μακρά παράδοσή του προκειμένου να παρέχει έγκυρο βήμα έκφρασης των ενεργών πνευματικών δυνάμεων του Ελληνισμού.
Στόχος του αφιερώματος, όπως ανέφερε ο Καθηγητής κ. Πυλαρινός, είναι η γνωριμία του Έλληνα αναγνώστη με την Κύπρο και τη λογοτεχνία της, ένα είδος πρόκλησης ενδιαφέροντος που θα υπομνήσει τη στενή σχέση της μητροπολιτικής Ελλάδας με τη γλυκεία χώρα της Κύπρου, που θα ανανεώσει και θα επαναβεβαιώσει το ενδιαφέρον των Ελλαδιτών για την τέχνη και τον ελληνικό πολιτισμό του νησιού.
Εξετάζοντας παράλληλα τα δύο αφιερώματα της Νέας Εστίας, η κ. Αντωνιάδου, παρατήρησε ότι το 1954 ένα αφιέρωμα στην Κύπρο ήταν μια πράξη που αποτύπωνε τη γενικευμένη έξαρση των παραμονών του Απελευθερωτικού Αγώνα της Κύπρου, όπως εμβληματικά απεικονίζει, στο εξώφυλλο, το χαρακτικό του Τάσσου, με τον βρακά να ανεμίζει τη σημαία της Ένωσης. Το χαρακτικό του Κυπρίου Ιωσήφ Χατζηκυριάκου που απεικονίζει το Bellapais στο εξώφυλλο του αφιερώματος του 2016, παραπέμπει στο ευρωπαϊκό χνάρι της Κυπριακής ιστορίας, που συνδέεται λογοτεχνικά με τα Πικρολέμονα του Λόρενς Ντάρελ και βρίσκεται στην κατεχόμενη από τους Τούρκους επαρχία της Κερύνειας. Από την παλλαϊκή συγκίνηση και τους ευκρινείς στόχους, στη συνθετότητα της Ιστορίας και την πολυπλοκότητα των καιρών, το νέο αφιέρωμα αποτελεί, σύμφωνα με την κ. Αντωνιάδου μια πράξη τόλμης και γενναιότητας.
Ο κ. Γαραντούδης, αφού ανέφερε ότι το αφιερωμένο στην Κύπρο, πρόσφατο, τεύχος της Νέας Εστίας είναι το μεγαλύτερο αφιερωματικό τεύχος ελλαδικού λογοτεχνικού περιοδικού στην Κύπρο, καθώς εκτείνεται, όπως τεκμηρίωσε, σε περίπου 620 σελίδες και περιλαμβάνει 92 συνεργασίες, επεχείρησε μία περιδιάβαση στην ύλη του τεύχους, κατανέμοντάς την σε ειδολογικές και θεματικές κατηγορίες, σχολιάζοντας διάφορες πτυχές εντός των κατηγοριών στη βάση δεικτών τόσο ποσοτικών όσο και ποιοτικών.
Ο κ. Μπουλώτης, τέλος, επεσήμανε ότι ο πολυφωνικός, κυριολεκτικά πανσπερμικός αμητός των συμβολών που κατατίθενται στο αφιέρωμα, στο άνυσμά του από το μεμονωμένο ολιγόστιχο ποίημα μέχρι το δοκίμιο, συνθέτουν ένα πανοραμικό κυπριακό αφήγημα, που με βασικό όχημα την κυπριακή λογοτεχνική παραγωγή, απλώνεται και σε άλλα πεδία της πνευματικής δημιουργίας, στην ιστορία, την αρχαιολογία και την τέχνη, όπως δηλαδή συνέβαινε, τηρουμένων των αναλογιών, και με το τεύχος του 1954.
Κατά την αντιφώνησή του ο κ. Καραπιδάκης ευχαρίστησε τους εισηγητές, το Υπουργείο Παιδείας και Πολιτισμού της Κυπριακής Δημοκρατίας, τις εκδόσεις της Εστίας και το Σπίτι της Κύπρου, για τη συμβολή τους στην έκδοση και την παρουσίαση του τεύχους.

